Bokke weer in isolasie ná Lood positief toetsArgieffoto van Lood de Jager (Foto: Martin BUREAU / AFP) Die Springbokke was Maandag genoop om hul oefensessie te kanselleer nadat die Springbok-slot Lood de Jager positief getoets het vir Covid-19. Die hele span is intussen as voorsorgmaatreël in isolasie geplaas weens die noue kontak wat De Jager met verskeie van sy spanlede gehad het. SA Rugby sê verdere polimerasekettingreaksie (PCR)-toetse vir Covid-19 sal nou gedoen word terwyl die span se mediese raadgewende groep (MAG) geraadpleeg word. SA Rugby sal later nog inligting beskikbaar maak sodra ’n hersiening van toetse en verdere toetse gedoen is. Maroela Media het vroeër berig die span moes einde verlede maand ook ’n oefening weens Covid-19 kanselleer en isoleer nadat Sbu Nkosi, Vincent Koch en Herschel Jantjies se toetsuitslae positief teruggekom het. Die Springbokke het Vrydagaand hul eerste toets sedert die Wêreldbeker-eindstryd in Japan met 40 – 9 teen Georgië gewen. Die Springbokke moet Vrydag weer teen Georgië speel, voordat die toetse teen die Britse en Ierse Leeus op 24 Julie begin.